
REPUBLIKA E SHQIPËRISË KUVENDI
Komisioni për Çështjet Ligjore dhe Administratën Publike

Dokument parlamentar
Tiranë, më 21.01.2026


RAPORT
(Komision Për Dhënie Mendimi)
PËR PROJEKTLIGJIN
“PËR DISA SHTESA DHE NDRYSHIME NË LIGJIN NR.8874, DATË 29.3.2002, PËR KONTROLLIN E LËNDËVE QË PËRDOREN PËR FABRIKIMIN E PALIGJSHËM TË LËNDËVE NARKOTIKE DHE PSIKOTROPE”

Hyrje

[bookmark: _Hlk219836323]Komisioni për Çështjet Ligjore dhe Administratën Publike, bazuar në nenet 32-36 të Rregullores së Kuvendit, në mbledhjen e datës 20.01.2026, mori në shqyrtim, në cilësinë e komisionit për dhënie mendimi, Projektligjin “Për disa shtesa dhe ndryshime në Ligjin Nr.8874, Datë 29.3.2002, “Për Kontrollin e Lëndëve që Përdoren për Fabrikimin e Paligjshëm të Lëndëve Narkotike dhe Psikotrope”, i cili është nismë e Këshillit të Ministrave dhe deputetit z. Asfloral Haxhiu.
Komisioni caktoi relator për shqyrtimin e projektligjit, deputetin Z. Ermal Pacaj.
Në mbledhjet e Komisionit për të mbrojtur projektligjin dhe për të dhënë shpjegime për pyetjet e anëtarëve të Komisionit ishin znj. Eugena Tomini, zëvendësministër i Shëndetësisë dhe Mbrojtjes Sociale dhe z. Asfloral Haxhiu, deputet nimëtar.

I. BAZA KUSHTETUESE E PROJEKTLIGJIT
Projektligji i paraqitur për shqyrtim është nismë e Këshillit të Ministrave dhe deputetit z. Asfloral Haxhiu, bazuar në përcaktimet e nenit 81, pika 1.
Nga ana juridike procedurale, projektligji i nënshtrohet procedurave të parashikuara në nenin 78 dhe nenin 83, pika 1, e Kushtetutës.
Në aspektin juridik formal-procedural, projektligji shoqërohet me relacionin përkatës, në përputhje e kërkesat e nenit 68 pika 2 të Rregullores së Kuvendit.
Projektligji i propozuar është në përputhje me legjislacionin e brendshëm, si edhe në përputhje me legjislacionin ndërkombëtar.

II. QËLLIMI I PROJEKTLIGJIT DHE PËRMBAJTJA E TIJ
Qëllimi kryesor i projektligjit është përmirësimi dhe forcimi i kuadrit ligjor ekzistues që rregullon kontrollin e lëndëve që përdoren për fabrikimin e paligjshëm të lëndëve narkotike dhe psikotrope, me synim parandalimin dhe luftën efektive kundër trafikut të paligjshëm të drogës. Ky projektligj vjen si domosdoshmëri për të reflektuar zhvillimet e reja në nivel ndërkombëtar dhe evropian, si dhe për të siguruar një nivel më të lartë kontrolli dhe mbikëqyrjeje mbi qarkullimin e këtyre lëndëve, në funksion të rritjes së sigurisë publike dhe përmbushjes së detyrimeve ndërkombëtare të Republikës së Shqipërisë.

Nëpërmjet këtij projektligji synohet përditësimi i listës së lëndëve që përdoren për fabrikimin e paligjshëm të lëndëve narkotike dhe psikotrope, në përputhje me standardet dhe praktikat më të mira ndërkombëtare. Projektligji ka si objektiv edhe qartësimin e kuadrit terminologjik dhe procedural përmes përkufizimeve të reja ligjore, forcimin e mekanizmave të deklarimit dhe kontrollit të përdorimit të parashikuar të lëndëve të listuara, si dhe rritjen e eficiencës së procedurave të monitorimit dhe inspektimit nga autoritetet kompetente. Gjithashtu, synohet krijimi i një kuadri më të harmonizuar me legjislacionin e Bashkimit Evropian, i cili garanton kontroll të rreptë mbi prodhimin, importin, eksportin, transportin dhe përdorimin e lëndëve që mund të shfrytëzohen për qëllime të paligjshme.

Zbatimi i projektligjit pritet të sjellë forcimin e kapaciteteve parandaluese dhe kontrolluese të shtetit në lidhje me qarkullimin e lëndëve të ndjeshme, duke reduktuar ndjeshëm rrezikun e përdorimit të tyre për prodhimin e paligjshëm të lëndëve narkotike dhe psikotrope. Përmirësimi i mekanizmave të deklarimit dhe ruajtjes së dokumentacionit, përfshirë përdorimin e formës elektronike, pritet të rrisë transparencën, gjurmueshmërinë dhe eficiencën administrative, si dhe të lehtësojë kontrolle më të shpejta dhe më efektive nga autoritetet përgjegjëse. Në tërësi, projektligji kontribuon në forcimin e bashkëpunimit institucional dhe ndërkombëtar në fushën e luftës kundër trafikut të drogës, pa sjellë efekte financiare shtesë për buxhetin e shtetit.

III. VLERËSIMI	I	SHKALLËS	SË	PËRAFRIMIT	ME	ACQUIS COMMUNAUTAIRE
Projektligji synon përafrimin e plotë me legjislacionin e Bashkimit Evropian, si më poshtë: 

- 	Rregulloren (KE) nr.273/2004 e Parlamentit Evropian dhe të Këshillit, datë 11 shkurt 2004, mbi prekursorët e drogës;
- 	Rregulloren e Këshillit (KE) nr.111/2005, datë 22 dhjetor 2004, që përcakton rregullat për monitorimin e tregtisë ndërmjet komunitetit dhe vendeve të treta me prekursorë të drogës;
-	Rregulloren e deleguar nga Komisioni (BE) 2015/1011, datë 24 prill 2015, që plotëson rregulloren (KE) nr.273/2004, të Parlamentit Evropian dhe të Këshillit, mbi prekursorët e drogës dhe rregulloren e Këshillit (KE) nr.111/2005, që përcakton rregullat për monitorimin e tregtisë ndërmjet Bashkimit dhe vendeve të treta me prekursorë të drogës dhe që shfuqizon rregulloren e Komisionit (KE) nr.1277/2005;
- 	Rregulloren zbatuese të Komisionit (BE) 2015/1013, datë 25 qershor 2015, që përcakton rregullat në lidhje me rregulloren (KE) nr.273/2004 të Parlamentit Evropian dhe të Këshillit, mbi prekursorët e drogës dhe të rregullores së Këshillit (KE) nr.111/2005, që përcakton rregullat për monitorimin e tregtisë ndërmjet Bashkimit dhe vendeve të treta me prekursorë të drogës.
IV. RAPORTI I VLERËSIMIT TË SHPENZIMEVE BUXHETORE

Ky projektligj nuk ka efekte financiare shtesë për buxhetin e shtetit.

V. ÇËSHTJE TË DISKUTUARA NË KOMISION

Në mbledhjen e Komisionit për shqyrtimin e projektligjit “Për disa shtesa dhe ndryshime në Ligjin nr.8874, datë 29.3.2002, ‘Për kontrollin e lëndëve që përdoren për fabrikimin e paligjshëm të lëndëve narkotike dhe psikotrope’”, Kryetari i Komisionit në fillim të diskutimeve parashtroi çështjen e bashkimit të dy nismave ligjore të depozituara, duke qenë se ato kishin përmbajtje dhe objekt të njëjtë. Pas marrjes së dakordësisë nga nismëtarët, Komisioni vendosi me votim bashkimin e tyre në një nismë të vetme ligjore, me qëllim shmangien e mbivendosjeve dhe garantimin e një procesi legjislativ më koherent.

Në vijim të mbledhjes, Zëvendësministrja e Shëndetësisë dhe Mbrojtjes Sociale, znj. Tomini, bëri prezantimin e projektligjit, duke theksuar se qëllimi kryesor i tij është përmirësimi dhe forcimi i kuadrit ligjor ekzistues për kontrollin e lëndëve që mund të përdoren për fabrikimin e paligjshëm të lëndëve narkotike dhe psikotrope. Ajo sqaroi se projektligji synon krijimin e një mekanizmi më efikas parandalues dhe kontrollues, në përputhje me zhvillimet e fundit në nivel ndërkombëtar dhe me detyrimet që rrjedhin nga legjislacioni i Bashkimit Evropian, veçanërisht në fushën e prekursorëve të drogës. U nënvizua se përditësimi i listave të lëndëve, qartësimi i terminologjisë ligjore, si dhe forcimi i detyrimeve për deklarim dhe ruajtje dokumentacioni, do të kontribuojnë në rritjen e sigurisë publike dhe në parandalimin e përdorimit të këtyre lëndëve për qëllime të paligjshme, pa sjellë efekte financiare shtesë për buxhetin e shtetit. 

Më tej, Relatori i projektligjit, z. Pacaj, paraqiti qëndrimin e tij në Komision, duke evidentuar se projektligji është paraqitur në përputhje me kërkesat kushtetuese dhe procedurale për nismat ligjore, si dhe se nga pikëpamja formale përbëhet nga pesë nene dhe shtojcat përkatëse, të cilat janë pjesë integrale e aktit. Relatori vlerësoi se ndryshimet e propozuara janë në harmoni me rendin juridik të brendshëm dhe synojnë përafrimin e plotë me acquis të Bashkimit Evropian, konkretisht me rregulloret përkatëse mbi prekursorët e drogës dhe monitorimin e tregtisë së tyre brenda BE-së dhe me vendet e treta. Gjithashtu, u theksua se projektligji forcon mekanizmat e deklarimit të përdorimit të parashikuar të lëndëve të listuara, përmirëson procedurat e ruajtjes dhe aksesimit të dokumentacionit, përfshirë përdorimin e formës elektronike, dhe rrit eficiencën e kontrolleve nga autoritetet kompetente, duke kontribuar në transparencë dhe gjurmueshmëri më të lartë administrative.
VI. PËRFUNDIM
Në përfundim të shqyrtimit të këtij projektligji, Komisioni për Çështjet Ligjore dhe Administratën Publike, pasi vlerësoi se:
Në aspektin ligjor, projektligji i propozuar është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.

Në përfundim, Komisioni pasi e shqyrtoi projektligjin në parim, nen për nen dhe në tërësi, me shumicën e votave të anëtarëve të pranishëm, e miratoi dhe ia përcjell Komisionit përgjegjës, Komisionit për Shëndetësinë dhe Mirëqenien Sociale.

